text: Brandteknikere på Sjørens Rast
  30 december 2011 kl. 15.52
  Politiets brandteknikere undersøgte fredag formiddag brandtomten af Sjørens Rast ved Lindved. Undersøgelserne gav ikke nogen konklusion på, hvad der var årsag til den voldsomme brand.
  Rastepladsen, som var lastbilchaufførernes foretrukne spisested ved Vejle indtil motorvejen kom, brændte ved firetiden natten til onsdag. Da brandvæsenet ankom til stedet, stod træbarakken ikke til at redde. 
  Brandteknikere var i ruinen en times tid fredag. Der blev lavet en række undersøgelse. Lederen af lokalpolitiet i Horsens, vicepolitiinspektør Lars Peter Madsen, forventer først at få en rapport om brandårsagen på mandag.
  
  Lastbilerne forsvandt
  Sjørens Rast har eksisteret i over 40 år. Der er anlagt store vigepladser på begge sider af den gamle hovedvej 13 ved Sjørens Rast for at give plads til de mange lastbiler, som gjorde holdt her. 
  Med motorvejen til Århus forsvandt en del af kundegrundlaget. Og når motorvejen mod Herning bliver færdig om få år, vil de sidste lastbiler formentlig køre andre veje.
  